DEĊIŻJONI TAL-KUNSILL
tat-18 ta' Diċembru 2006
dwar il-konklużjoni tal-Ftehim bejn il-Gvern ta’ l-Istati Uniti ta’ l-Amerika u l-Komunità Ewropea dwar il-koordinazzjoni ta’ programmi ta’ l-ittikkettar ta’ l-użu effiċjenti ta’ l-enerġija għat-tagħmir ta’ l-uffiċċji
(2006/1005/EC)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133, flimkien ma’ l-Artikolu 300(2), l-ewwel subparagrafu, l-ewwel sentenza, u l-Artikolu 300(4) tiegħu,
Wara li kkunsidra l-proposta tal-Kummissjoni,
Billi:
(1)
Id-Deċiżjoni tal-Kunsill li tawtorizza lill-Kummissjoni tiftaħ negozjati għal Ftehim bejn il-Gvern ta’ l-Istati Uniti ta’ l-Amerika u l-Komunità Ewropea dwar il-koordinazzjoni ta’ programmi ta’ l-ittikkettar dwar l-użu effiċjenti ta’ l-enerġija għat-tagħmir ta’ l-uffiċċju kienet adottata fil-5 ta’ Mejju 2006.
(2)
In-negozjati ġew konklużi u l-Ftehim bejn il-Gvern ta’ l-Istati Uniti ta’ l-Amerika u l-Komunità Ewropea dwar il-koordinazzjoni tal-programmi ta’ l-ittikkettar dwar l-użu effiċjenti ta’ l-enerġija għat-tagħmir ta’ l-uffiċċju (minn hawn ’il quddiem imsejjaħ “il-Ftehim”) ġie inizjalat miż-żewġ Partijiet fis-7 ta’ Ġunju 2006.
(3)
Il-proċeduri interni Komunitarji xierqa għandhom ikunu stabbiliti biex ikun żgurat it-tħaddim tajjeb tal-Ftehim.
(4)
Is-suq għat-tagħmir ta’ l-uffiċċju qed jevolvi malajr ħafna. Huwa essenzjali li ta’ spiss jiġi stmat mill-ġdid il-potenzjal biex jiġu massimizzati l-iffrankar ta’ l-enerġija u l-benefiċċji ambjentali bl-istimolu tal-provvista ta’ u tad-domanda għal prodotti li huma effiċjenti fl-enerġija. Għalhekk huwa meħtieġ li l-Kummissjoni tingħata s-setgħa, assistita minn bord Komunitarju ta’ konsulenza kompost minn rappreżentanti nazzjonali u mill-partijiet interessati kollha, li jerġa’ jistma u jtejjeb l-Ispeċifikazzjonijiet Komuni għat-tagħmir ta’ l-uffiċċju stabbiliti fl-Anness C tal-Ftehim b’mod regolari u li jieħu ċerti deċiżjonijiet għall-implimentazzjoni tal-Ftehim, bħalma huma id-dehra tal-logo ta’ l-“ENERGY STAR” u l-linji gwida għall-użu tal-logo li jinsabu fl-Annessi A u B rispettivament.
(5)
L-implimentazzjoni tal-Ftehim għandha tkun eżaminata mill-Kummissjoni Teknika stabbilita mill-Ftehim.
(6)
Kull parti tal-Ftehim għandha taħtar entità tal-ġestjoni u għandha tiġi ddefinita l-proċedura biex jiġi emendat il-Ftehim.
(7)
Il-Ftehim għandu jiġi approvat,
IDDEĊIEDA KIF ĠEJ:
Artikolu 1
Il-Ftehim bejn il-Gvern ta’ l-Istati Uniti ta’ l-Amerika u l-Komunità Ewropea dwar il-koordinazzjoni ta’ programmi ta’ l-ittikkettar dwar l-użu effiċjenti ta’ l-enerġija għat-tagħmir ta’ l-uffiċċju, inkluż l-Annessi tiegħu, huwa b’dan approvat f’isem il-Komunità.
It-test tal-Ftehim u l-Annessi tiegħu huma mehmuża ma’ din id-Deċiżjoni.
Artikolu 2
Il-President tal-Kunsill huwa b’dan awtorizzat li jaħtar lill-persuna jew persuni li jkollhom is-setgħa li jiffirmaw il-Ftehim sabiex tintrabat il-Komunità.
Artikolu 3
Il-President tal-Kunsill għandu, f’isem il-Komunità, jagħti n-notifika bil-miktub prevista fl-Artikolu XIV(1) tal-Ftehim.
Artikolu 4
1. Il-Kummissjoni għandha tirrappreżenta lill-Komunità fil-Kummissjoni Teknika prevista fl-Artikolu VII tal-Ftehim, wara li tkun semgħet il-fehmiet tal-membri tal-Bord ta' l-ENERGY STAR tal-Komunità Ewropea stabbilit bir-Regolament (KE) Nru 2422/2001 (1). Wara li tikkonsulta ’l-Bord ta' l-ENERGY STAR tal-Komunità Ewropea, il-Kummissjoni għandha twettaq il-funzjonijiet imsemmija fl-Artikoli VI(5), VII(1) u (2), u IX(4), tal-Ftehim.
2. Bil-għan li tiġi ppreparata l-pożizzjoni tal-Komunità fir-rigward ta’ l-emendi tal-lista tat-tagħmir ta’ l-uffiċċju fl-Anness C tal-Ftehim, il-Kummissjoni għandha tqis kwalunkwe opinjoni mogħtija mill-Bord ta’ l-ENERGY STAR tal-Komunità Ewropea.
3. Il-pożizzjoni tal-Komunità fir-rigward ta’ deċiżjonijiet li għandhom jittieħdu mill-entitajiet tal-ġestjoni għandha tkun determinata, fir-rigward ta’ l-emendi ta’ l-Anness A (l-isem u l-logo komuni ta’ l-ENERGY STAR), l-Anness B (Linji Gwida għall-użu xieraq ta’ l-isem u l-logo komuni ta’ l-ENERGY STAR), u l-Anness C (L-Ispeċifikazzjonijiet Komuni) għall-Ftehim, mill-Kummissjoni, wara li tikkonsulta mal-Bord ta’ l-ENERGY STAR tal-Komunità Ewropea.
4. Fil-każijiet l-oħrajn kollha, il-pożizzjoni tal-Komunità fir-rigward ta’ deċiżjonijiet li għandhom jittieħdu mill-Partijiet tal-Ftehim għandha tkun determinata mill-Kunsill, li jaġixxi fuq proposta mill-Kummissjoni skond l-Artikolu 300 tat-Trattat.
Artikolu 5
Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
Magħmul fi Brussel, ta'18 ta' Diċembru 2006